הארגון הבין-לאומי לתעופה אזרחית

הארגון הבין־לאומי לתעופה אזרחית (International Civil Aviation Organization – ICAO) הוא סוכנות של האומות המאוחדות המנסחת את העקרונות וההיבטים הטכניים של התעופה האזרחית הבין־לאומית ומעודדת תכנון ופיתוח של תעבורה אווירית בטוחה ומסודרת ומתקשרת עם רשויות התעופה האזרחיות המקומיות להסדרת סטנדרטים לתקנות, הכשרה ורישוי. מועצת ארגון התעופה האזרחית קובעת את הפרוטוקול לחקירת תאונות אוויריות, המיושם על ידי רשויות הבטיחות בארצות החתומות על האמנה לתעופה אזרחית בין־לאומית, הידועה בשם "אמנת שיקגו". מטה הארגון יושב בעיר מונטריאול שבקנדה. ארגון התעופה האזרחית (ICAO) הוא ארגון שונה מארגון חברות התעופה יאט"א (International Air Transport Association – IATA)‏, שמטהו ממוקם אף הוא במונטריאול, והוא ארגון מסחרי של חברות התעופה, להבדיל מארגון התעופה האזרחית. המזכיר הכללי של ארגון התעופה האזרחית הוא ריימונד בנג'מין (Raymond Benjamin) (מונה לכהונה שנייה בשנת 2012), ואילו נשיא מועצת הארגון הוא ד"ר אולומוייווה בנארד אליו (Dr. Olumuyiwa Benard Aliu; מכהן מאז 1 בינואר 2014). בישראל פועלת רשות התעופה האזרחית המופקדת על הסדרת התעופה האזרחית במדינה ועל הקשר עם הארגון הבין־לאומי לתעופה אזרחית. ל-ICAO ול-IATA קודים נפרדים לציון שדות תעופה וחברות תעופה. שיטת הקוד של ICAO לשדות תעופה היא בת ארבע אותיות ואילו לחברות תעופה – בת שלוש אותיות. IATA מתכוונת בעתיד להחליף את שיטת הקידוד שלה לקוד הנהוג ב-ICAO. ICAO אחראית גם לקביעת הקודים של סוגי המטוסים, קוד המכיל בדרך כלל שלוש או ארבע ספרות ואותיות. קודים אלה מופיעים בדרך כלל על תוכנית הנסיעה, או כרטיס הטיסה, שמקבל הנוסע. כך לדוגמה, על פי קוד זה מטוס מסוג בואינג 747 יסומן כ- B741, B742, B743 וכך הלאה, תלוי בגרסה המסוימת של המטוס. ICAO אף קובעת את שמות הקריאה בקשר רדיו לחברות התעופה בעולם. שמות אלה מורכבים משלוש אותיות לזיהוי חברת התעופה בכתב וכן מילה או שתיים לזיהוי בדיבור. השמות בדרך כלל, אבל לא תמיד, דומים לשם חברת התעופה. כך למשל האותיות המזהות את מטוסי חברת התעופה האירית אייר לינגוס (Air Lingus) הם EIN ואילו שם הקריאה שלה הוא "שמרוק" (Shamrock), בעוד שהאותיות של חברת יפן איירליינס אינטרנשיונל (Japan Airlines International) הוא JAL ואילו שם מטוסיהם בקשר הוא "ג'פן אייר" (Japan Air). כך שטיסה של אייר לינגוס שמספרה 111 תכתב כ- "EIN111" ואילו בקשר המטוס יקרא: "שמרוק אחד-אחד-אחד" ("Shamrock One-One-One"), בעוד שטיסה בעלת מספור זהה של חברת יפן איירליינס, תכתב "JAL111" ובקשר "Japan Air One-One-One". ICAO היא שקובעת את התקן למספרי הרישום של מטוסים ("מספרי זנב"), כולל הקוד של המדינה בה רשום המטוס. המהדורה השמינית של האמנה על תעופה אזרחית בין־לאומית אמנת שיקגו כוללת שינויים ותיקונים שהוכנסו לאמנה החל משנת 1948 ועד לשנת 2000. ארגון ה-ICAO מכנה מסמך זה בשם "החוק" (the statute), ומספורו הרשמי הוא ICAO Doc 7300/8. לאמנה 19 נספחים, בסדר הבא: - רישוי צוות אוויר - כללי התעופה - שירות מטאורולוגי לניווט אווירי בין־לאומי - מפות אווירונאוטיות - יחידות מדידה לשימוש בתפעול אווירי וקרקעי - תפעול מטוסים - רישום כלי טיס - כשירות אווירית של מטוסים - היתרים - תקשורת אווירונאוטית - שירותי תעבורה אווירית - חיפוש והצלה - תאונות מטוסים וחקירת אירועים - מסלולי שדות תעופה – תכנון מסלולים ותפעולם, משטחי נחיתה למסוקים - שירותי מידע אווירונאוטיים - איכות הסביבה – רעש מטוסים - ביטחון: שמירת התעופה האזרחית הבין־לאומית מפעולות הפרעה נפשעות. - שנוע אווירי בטוח של סחורות מסוכנות - SMS מערכת לניהול הבטיחות ה-ICAO אף קובע תקנים להיבטים מסוימים של תעשיית התעופה האזרחית, כגון התקן ל"שיטת הטיפול במסרים אווירונאוטיים" (Aeronautical Message Handling System – AMHS) ל-ICAO חלוקה של עולם התעופה לשבעה אזורים, בכל אחד מהם הוא מקיים משרד אזורי. אסיה והפסיפיק, המשרד בבנגקוק, תאילנד. המזרח התיכון, המשרד בקהיר, מצרים. מערב ומרכז אפריקה, המשרד בדקר, סנגל. דרום אמריקה, המשרד בלימה, פרו. צפון אמריקה, מרכז אמריקה והקריבים, המשרד במקסיקו סיטי, מקסיקו. מזרח ודרום אפריקה, המשרד בניירובי, קניה. אירופה וצפון האוקיינוס האטלנטי, המשרד בפריז, צרפת. רשות התעופה האזרחית מדיה וקבצים בנושא הארגון הבין-לאומי לתעופה אזרחית בוויקישיתוף אתר האינטרנט הרשמי של הארגון הבין-לאומי לתעופה אזרחית (בשפות מרובות) הארגון הבין-לאומי לתעופה אזרחית, ברשת החברתית פייסבוק הארגון הבין-לאומי לתעופה אזרחית, ברשת החברתית אקס (טוויטר) הארגון הבין-לאומי לתעופה אזרחית, ברשת החברתית אינסטגרם הארגון הבין-לאומי לתעופה אזרחית, ברשת החברתית LinkedIn הארגון הבין-לאומי לתעופה אזרחית, סרטונים בערוץ היוטיוב הארגון הבין-לאומי לתעופה אזרחית, באתר אנציקלופדיה בריטניקה (באנגלית) קוד ICAO לשדות תעופה, יש לזכור כי הוא שונה מן הקוד של IATA לשדות תעופה. רשימת המדינות החברות ב-ICAO